August 2019 – ABLAZE / VURIG
Dit sal mos wonderlik wees as mens al jou gebede beantwoord kan kry 100% van die tyd né?
En as mens so kan bid dat jy weet dat jy die regte ding bid op die regte tyd en plek.
Natuurlik sou dit soveel makliker gewees het as mens een gebedjie kon opstuur en "poef" kry 'n probleem in 'n onmiddelike oplossing.
KYK MOOI WAT HIERBO STAAN.
Want die Here hoor AL jou gebede. Jy mag jou tyd mors om met mense te praat, maar jy mors nooit jou tyd as jy met God praat nie. Geen opregte, akkurate gebed is vrugteloos nie – jy mag dalk soos Abraham 'n belofte kry en tot op punt 99 moet wag, maar as jy iets in God se wil bid, doen Hy dit.
So hoe bid mens opreg en akkuraat en in God se wil?
JY BID SY WOORD.
Hebr 4:12: Want die woord van God is lewend en kragtig en skerper as enige tweesnydende swaard, en dring deur tot die skeiding van siel en gees en van gewrigte en murg, en is 'n beoordelaar van die oorlegginge en gedagtes van die hart.
Gebed is 'n bonatuurlike konneksie met Vader Homself. Daar is niks wonderliker as om "boldly" na die genadetroon van God toe te gaan en om gehelp te word in 'n tyd van nood nie.
Hebr 4:16: "Kom ons gaan dan met volle vrymoedigheid na die troon van ons genadige God. Hy sal aan ons sy ontferming en genade bewys sodat ons op die regte tyd gehelp sal word.
HOE KRY JY JOU GEBEDE BEANTWOORD?
BID GOD SE WOORD TERUG TOT HOM.
Ek ken Sy PRINSIEPE. Dis gestipuleer in die Bybel. Elke situasie wat jy beleef het meer as een geskrewe oplossing in die Bybel. Die Bybel sê spesifiek wat ons moet doen in 'n situasie. Daar is iets wat ons goed moet begryp: Die tweede wêreldoorlog het gewys wat kan gebeur as 'n ongoddellike entiteit aan bewind kom. Ons oplossing lê in Koninkryksbeginsels. Prinsiepe moet opgelees, nageslaan, geken en gedoen word.
God se Woord, die Bybel, bevat Sy plan vir die ganse mensdom.
Dit bevat Sy totale wil, versie vir versie uitgespel.
En deklarasies, dekrete en verkondigings is die UITVLOEIING van om in afhanklikheid en nederigheid , maar VOL MOED na Jesus se troon te gaan. Mense wonder dikwels hoe het hulle deurgebreek in gebed. Jy het deurgebreek as jy 'n probleem in afhanklikheid voor Jesus kan neerlê, en 'n rukkie later van jou knieë opstaan met 'n deklarasie van geloof en oorwinning in jou mond en in jou wese. So eenvoudig.
Aan die kruis het Jesus gesê: "Dit is VOLBRING". En dit was.
As jy troon toe gaan, gee jy JOU gees aan Vader God oor. As jy God se wil doen, volgens Sy prinsiepe, en Sy Woord na Hom terugbring, is dit iets wat volbring is. Die donkerte MOET die knie buig.
Kry 'n Skriffie wat met jou praat. (Iets wat beskryf hoe jy nou voel, of selfs iets wat jy voel jy graag in jouself ontwikkel wil sien, soos bv om gewillig te wees om swaar te kry sodat die waarheid kan wen).
Maklike boeke om mee te begin om die Woord terug te bid, is:
Ps 32:8 kan jy bv bid: "Here, gee my U instruksies oor wat ek moet doen en watter roete ek moet volg. Leer my, vat my op die regte pad en hou my dop met U eie oog. Dankie Vader."
Jy kan dalk voel asof die lewe en situasies jou oorweldig. Ps 3 v 1-3: "O Here, ek het so baie vyande,so baie kom teen my in opstand. So baie sê: "God sal hom nooit red nie!" Maar U Here, is 'n skild rondom my. U herstel my eer, U lig my kop weer op. Ek het tot die Here geroep, vanaf sy heilige berg het Hy my geantwoord.
"Vader, U sien al my bekommernisse en al die dinge wat my pla. Dit lyk vir my asof daar geen oplossing is nie. Maar U, Vader, is my Skild en my Verdediger. U is my Advokaat en my Prokureur en my Helper. U restoureer my altyd weer en bring my weer terug na U glorie toe. So, Vader, asseblief, red my uit hierdie situasie. Lig weer my kop op en gee my weer outoriteit oor hierdie situasie. U is my Skild en U verdedig my. U is vandag my advokaat. Dankie dat U hierdie situasie oplos. Nou gaan ek rus in U en kyk hoe U beweeg in my omstandighede. Dankie Vader."
Efesiërs 3: 18 is 'n pragtige gebed wat Paulus gebid het vir die lewens van die mense in Efese. Jy kan sulke tipe gebede bid vir jou familie of vir die dorp.
"Mag julle in staat wees om saam met al God se mense te begryp hoe breed en lank en hoe hoog en diep sy liefde is. Dan sal julle Christus se liefde, wat alle verstand te bowe gaan, beleef. Mag julle heeltemal met die volheid van God vervul word."
Dan kan jy byvoorbeeld bid:
"Here, dankie dat U My Vader is. Ek bid dat U vir my U gees van Wysheid sal gee, en dat my oë sal oopgaan vir die waarheid. Dat ek U regtig sal KEN. Help my asseblief om te verstaan en vul my met hoop. Help my om elke sekonde van my lewe te loop waar U my roep."
Nou is jy in ooreenstemming met God se Woord een Bepalings, en die Heilige Gees stem saam met wat jy bid! Jy het reeds die oorwinning van "waar 2 of meer in My Naam vergader, daar is Ek by hulle!" Want God se Gees bid nou deur jou. Selfs wanneer jy stoksiel alleen 'n ding moet deurbid, is jy in die oorwinning van meer as 1!!
Onthou, as jy bid dat God se perfekte wil moet gebeur, soos wat Hy dit in Sy Woord en bepalings wys, antwoorde Hy gebed 100%. Hy is GETROU aan sy Woord.
Posted on August 22, 2019 Categories OngeklassifiseerdLeave a comment on EFFEKTIEWE GEBED
Iets wat Abrie gister gesê het, het in my agterkop vasgehak. Eintlik het dit van verlede jaar af nog nooit padgegee nie – nie vandat Tanya 'n boodskap gehad het oor Jona nie.
Wat was Jona se eintlike probleem? Kom ons stel dit in hedendaagse taal.
Jona was nie lus vir Vryheid nie. Hy wou liewer op 'n boot klim en gaan visvang by Cape Vidal. Of Sodwana. Of enige ander plek, solank hy net kon wegkom uit die dorp uit. Die plek het vir hom een te veel geraak. Dit het nie 'n aap gekos om te sien dat die ekonomie, droogte, moedelose boere, 'n arm gemeenskap en geweld en nog 'n honderd ander goed alles lekker saamgemeng en gebly het in Vryheid nie. Enige iemand met 'n halwe verstand het klaar padgegee uit hierdie Ninéve. Jona het nie ryk ge-erf nie, en die werk het nie goed betaal nie, anders was hy ook lankal weg.
Probleem is net, hy het al vantevore hier padgegee, net om onsuksesvol op 'n ander dorp te wees. En weer hier aangesit te kom. Óf geluk is nie aan sy kant nie, óf hy glo verniet. Want hier is nie eers walvisse hier rond om mens in te sluk nie.
Party keer wonder mens regtig HOE het party geloofshelde dit gemaak deur krisisse. Dis een ding om daarvan te lees as jy al klaar die einde van die storie ken, maar dis 'n ander ding om die gebeurtenis deur te gaan.
Het jy 'n visie vir jou dorp? Het jy hoop vir die plek waar jy bly? Kan jy sien wat hier moet gebeur en hoekom jy hier is?
Dis belangrik dat mens besluite maak wat ewigheidswaarde het. Wat nie net oor jouself en die hier en nou gaan nie.
John en David Livingstone, twee broers wat in Blantyre in Skotland gebore was in die 1800, was voor dieselfde tipe keuse gestel. Albei het dieselfde opvoeding en dieselfde geleenthede gehad. Toe hulle mondig word, moes hulle kies.
John ((1811- 1899) het besluit om geld te maak. En hy het. Sakke vol. Sy broer David, het 'n sendeling in Afrika geword. Toe John oorlede is, was daar 'n kort sinnetjie in die koerant dat J. Livingstone oorlede is. Meer as 70% van die berig het gegaan oor sy oorlede boetie, en wat David alles vermag het in sy lewe.
David Livingstone is oorlede in 'n hut in Afrika, terwyl hy op sy knieë gevra het om gesond te word van malaria en disenterie. Vir meer as 33 jaar het hy vir onbekeerde stamme gepreek, uitgelewer aan tropiese siektes, malaria muskiete, wilde diere en onbeskaafde mense. Sy hart is begrawe onder 'n Mvula boom, en sy liggaam in Engeland.
Toe die twee broers dood is, het die een bloot geld agtergelaat. Die ander het het 'n legende nagelaat.
Die een broer het sy eie hartsbegeerte nagestreef. Die ander broer het God hoor roep en sy eie ek opgegee sodat ander mense gered kan word.
Wat is die moraal van die storie? Dis dat mens moet seker maak dat die besluite wat jy neem, van ewigheidswaarde is. En dat jy gehoorsaam is aan die roeping wat die Here op jou lewe sit. Die grootste suksesverhale gaan nie oor mense wat in die wêreld se oë baie bereik het nie. Dit gaan oor mense wat hulle eie ek opgeoffer het om betekenis te vind daarin om ander mense te dien. Lees maar Dietrich Bonhoeffer se boek "The Cost of Discipleship" en Viktor Frankl se "Man's search for meaning." Ek is nog besig met laasgenoemde, so ek kan nie 'n ekspert opinie gee daaroor nie, maar 'n paar opmerkings het reeds my aandag getrek:
"Prisoners died less from lack of food or medicine than from lack of hope, lack of SOMETHING TO LIVE FOR". Een van die maniere hoe Frankl aan die lewe gebly het, was om te droom van lesings wat hy in sielkunde sou gee oor die lesse wat mens kon leer uit die Auschwitz ervaring. Frankl het gaan sit en wonder oor HOE sommige dit gemaak het om te oorleef, nie hoekom so baie doodgegaan het nie.
Hiermee wil ek allermins so 'n somber prentjie skets oor ons dorp. Maar ek wil ook realisties gesproke vir jou iets sê:
Dit IS so dat die inwoners hier leef op die historiese "Battlegrounds". Natal het 'n wilde geskiedenis, en die meeste daarvan is in bloed en oorlog geskryf. Daar IS 'n absolute epidemie van VIGS – dis so erg dat daar eenvoudig aangeneem word dat dit 'n wonderwerk en 'n uitsondering is vir die wat dit nie het nie. Dit was KURKDROOG tot verlede jaar. Die paaie lyk verby hopeloos. En so kan ons aangaan…
So, wat maak jy hier?
WAT AS JY 'N JONA IS?? 'N GOEIE JONA VAN KANS NOMMER TWEE??
Iemand wat al in die verlede sleg drooggemaak het, en toe op die Last Outpost beland het? Iemand wat met 'n paar woorde, en 'n bietjie moeite, die WAARBORG het dat die HERE sê HY DOEN IETS NUUTS? Dit beteken nie jy gaan oornag rol in die geld nie, maar wat as jy geroep is om die OORGANG VAN DOOD NA LEWE te help bou? As jy geroep is as 'n meesterbouer van die Koninkryk van God, en nie van dooie monumente van verskille nie? Wat as jy soos 'n Haggai of 'n Nehemia of 'n Daniël of 'n Ester kan wees, en jou eie ek agter jou los en iets beteken?
Ek wonder dikwels oor Daniël. Dis 'n feit, die outjies wat daardie tyd gevange geneem is deur die Koning van Babel, was ontman. Die koning was nie van plan om kompetisie toe te laat aan sy hof, en dit deur knapies wat wonderbaarlik ontsnap het van 'n doodsvonnis in 'n oorlog nie. Lees Jesaja 56:3b. ""n Ontmande moenie dink 'Ek is maar 'n droë boom' nie. Vers 4: "Aan die ontmandes wat my Sabbat onderhou en kies om te doen wat My behaag, en lewe volgens my verbond, vir hulle sal Ek in my tempel en aan sy mure 'n gedenkteken oprig, en 'n ERENAAM gee wat beter is as dié van seuns en dogters." (hierdie gedenkteken kan ook vervang word met die woord "eremonument") – met ander woorde iets wat vir ALTYD sal bly staan.
Dit word bevestig in Dan 12:3: "Die verstandige leiers sal skitter met die glans van die hemel self, en die wat baie mense op die regte pad gelei het, sal vir altyd skitter soos die sterre."
Dit is ONBETWISBAAR so dat as jy in die Here glo, is jy 'n LEIER in moeilike omstandighede. Enige iemand wat ander mense moed inpraat, die regte ding doen, die regte waardes handhaaf, uithou en aanhou, en GLO, is 'n mens van GEREGTIGHEID. En mense van Geregtigheid word deur die OpperKoning erken en verdedig. Al stap hulle deur leeukuile en vuuroonde. Of Ninéve.
WAT AS JY GEROEP IS VIR 'N TYD SOOS HIERDIE?
SAL JY DIE REGTE BESLUIT MAAK?
Posted on August 19, 2019 Categories OngeklassifiseerdTags ROEPINGLeave a comment on Die Regte Besluit
Posted on August 13, 2019 August 13, 2019 Categories OngeklassifiseerdLeave a comment on Augustus – 'n Volle oorgawe